**KISKŐRÖS VÁROS POLGÁRMESTERE**

**ELŐTERJESZTÉS**

(a Képviselő-testület 2017. május 24-i ülésére)

**TÁRGY: Beszámoló a KőrösSZOLG Kft. 2016. évi tevékenységéről, alapítói hatáskörök gyakorlása a Kft-nél**

Kiskőrös Város Képviselő-testülete, a 145/2014. és 2/2015., 25/2015 számú képviselő-testületi határozatok alapján a KŐRÖSKOM Kft.-ből kiválással egy új nonprofit gazdasági társaságot hozott létre közfeladatok elvégzése céljából, melynek elnevezése KŐRÖSSZOLG Kiskőrösi Önkormányzat Településüzemeltetési Szolgáltató Közhasznú Nonprofit Korlátolt Felelősségű Társaság – rövidített nevén: KŐRÖSSZOLG Kft (a továbbiakban: Kft). A Kft. feladata - alapító okiratának megfelelően - a Magyarország helyi önkormányzatairól szóló 2011. évi CLXXXIX. törvényben (továbbiakban: Mötv.) meghatározott egyes közfeladatok ellátása. A döntések értelmében a cégbejegyzést követően a működését 2015. július 1. napjától megkezdte.

A 100%-ban Kiskőrös Város Önkormányzata tulajdonát képező Kft tulajdonosi jogait a Képviselő-testület gyakorolja. A Polgári Törvénykönyvről szóló 2013. évi V. törvény (továbbiakban: Ptk.) 3:109. § (1) bekezdésben foglaltak szerint „A gazdasági társaság tagjainak döntéshozó szerve a legfőbb szerv.” Ptk. 3:109. § (4) Egyszemélyes társaságnál a legfőbb szerv hatáskörét az alapító vagy az egyedüli tag gyakorolja. A legfőbb szerv hatáskörébe tartozó kérdésekben az alapító vagy az egyedüli tag írásban határoz és a döntés az ügyvezetéssel való közléssel válik hatályossá.

Ptk. 3:109. § (2) A gazdasági társaság legfőbb szervének feladata a társaság alapvető üzleti és személyi kérdéseiben való döntéshozatal. A legfőbb szerv hatáskörébe tartozik a számviteli törvény szerinti beszámoló (a továbbiakban: beszámoló) jóváhagyása és a nyereség felosztásáról való döntés.

A Kft. a számviteli törvény rendelkezései alapján összeállította a 2016. évi egyszerűsített éves beszámolóját, amely a határozat-tervezet 1. sz. mellékletét képezi. A határozat-tervezet 1. melléklete tartalmazza a 2016. évi mérleget, eredménykimutatást, kiegészítő mellékletet és a Független Könyvvizsgálói Jelentést. Benyújtásra került a Kft. 2017. évre vonatkozó üzleti terve, melyet a határozat- tervezet 2. sz. melléklete tartalmaz. Az ügyvezető tájékoztatása alapján a független könyvvizsgáló elvégezte a beszámoló könyvvizsgálatát, a Felügyelő Bizottság a beszámolót és az üzleti tervet várhatóan május 18-i ülésén tárgyalja.

A Kft. főbb jellemző adatai:

A beszámoló alapján a tárgyi eszközök bruttó értéke a 2015.12.31-i értékhez képest 6 630 ezer Ft-tal növekedett, így a bruttó érték 15489 ezer Ft, könyv szerinti értéke   
13 317 Ft. Megrendelésre került 1 db Dacia Dokker kisteherautó, a beruházásra 1 000 ezer Ft előleg kifizetésre került.

A forgóeszközök összege 31 283 ezer Ft, melyből a készletek aránya 1 % alatti, pénzeszközök 73 %, követelések 26 %. A követelések értéke 8 118 ezer Ft, melynek 80 %-a vevőkkel szembeni követelés, 20 % egyéb követelés. A Követelések nem lejárt követelések. Követelésekre a Kft. értékvesztést nem számolt el.

A tárgyév eredménye alapján az eredménytartalékból 1 900 ezer Ft fejlesztési tartalékot képzett. A képzett összeget átvezette a lekötött tartalékba és a társasági adóbevallásban, mint eredményt csökkentő tételt figyelembe vette. A fejlesztési tartalékot egy Dacia Dokker kisteherautó beszerzésénél kívánja felhasználni.

A rövid lejáratú kötelezettség összege 32 667 ezer Ft, melyből szállítókkal szembeni kötelezettség 2878 ezer Ft, adóhatósággal szembeni kötelezettség 5 320 ezer Ft, Önkormányzattal szembeni kötelezettség 20 036 ezer Ft, munkavállalókkal szembeni kötelezettség 4 433 ezerFt. A Kft fizetési kötelezettségeinek a fizetési határidők betartása mellett minden esetben eleget tett.

Az értékesítés nettó árbevétele 22 487 ezer Ft, melynek 32 %-a gépi munka, szállítás, rakodási munkákból származik, 46 %-a önkormányzati feladatellátáshoz kapcsolódó szolgáltatás, rendezvényszervezés, a fennmaradó rész egyéb, értékesített készletek és szolgáltatások, gépek kölcsönzése.

Az egyéb bevételek összege 152 577 ezer Ft, melyből 1,5 % tárgyi eszköz értékesítés bevétele, valamint káreseményhez kapcsolódó bevétel, a 98,5 % önkormányzati közfeladatok ellátására felhasznált támogatás. Az önkormányzati közfeladatok ellátására kapott támogatás összege 170 506 ezer Ft, melyről az előírt elszámolást a Kft benyújtotta . A különbözetet, a fel nem használt támogatás összegét, 20 036 ezer Ft-ot a Kft a támogatási szerződésekben foglalt határidőig az Önkormányzat részére visszautalta. A fel nem használt támogatás összege, azaz a visszautalt összeg intézményüzemeltetési feladatokhoz kapcsolódóan 14 173 ezer Ft, sport feladatokhoz kapcsolódóan 5 863 ezer Ft.

A Kft. 2016. évi szokásos vállalkozási eredménye 3 810 ezer Ft, ebből üzemi tevékenység eredménye 3 808 ezer Ft (nyereség), pénzügyi műveletek eredménye 2 ezer Ft, mérleg szerinti eredménye 3 681 ezer Ft.

A 2017. évi gazdálkodáshoz benyújtott üzleti terv tartalmazza a nonprofit tevékenységhez kapcsolódó tervezett bevételeket és kiadásokat támogatási szerződésenként feladatokhoz rendelten, a tervezett vállalkozási tevékenységhez kapcsolódó tervezett bevételeket és ráfordításokat a tervezett eredménnyel, valamint a tervezett beruházásokat.

A fentiek alapján javaslom, hogy a Képviselő-testület a Kft. 2016. évi egyszerűsített éves beszámolójáról és a Kft. 2017. évi üzleti tervéről a határozat-tervezetben foglaltak szerint döntsön.

**Kiskőrös, 2017. május 16.**

**Domonyi László sk.**

**polgármester**

**HATÁROZAT-TERVEZET**

A Képviselő-testület az önkormányzat kizárólagos tulajdonában lévő KŐRÖSSZOLG Kft. tulajdonosi jogait gyakorló hatáskörében:

1. a KŐRÖSSZOLG Kft. 2016. üzleti évre vonatkozó egyszerűsített éves beszámolóját (mérlegét, eredménykimutatását és kiegészítő mellékletét) -figyelemmel a Felügyelő Bizottság és a Könyvvizsgáló jelentésére is- a határozat-tervezet 1. sz.melléklete szerinti tartalommal jóváhagyja
2. a KŐRÖSSZOLG Kft. ügyvezetőjének a 2017. évre benyújtott üzleti tervét a határozat-tervezet 2. sz. melléklete szerinti tartalommal elfogadja

**Felelős:** polgármester

ügyvezető igazgató

**Határidő:** 2017. értelemszerűen